钦定古今图书集成/明伦汇编/官常典/第361卷 > 《御史大夫壁记》唐·李华
## 钦定古今图书集成/明伦汇编/官常典/第361卷 > 《御史大夫壁记》唐·李华

“君以文明，照临百官。”“官纠其邪”，职有〈文集作在〉邦宪，由京
师而端下国，王化所系，不唯威刑。御史大夫其任也，
用舍决于天心，得失震于人听，举直措枉，果而不挠，
则公卿屏气，道路生风。率其属以正于朝，瞻我衣冠，
不仁者远，苟异于是，为君子羞。政之雄雌，与德轻重故名公在位，天下仰赖焉。秦官有御史大夫，在汉为
三公，职副丞相，阙则大夫迁，或名司空，或复旧号，史
足征也。议大政必下丞相御史，其廷署古曰“府”，近曰
“台”，其衣冠章绶，品秩所规，载于甲令。圣朝臣唐虞高
尚之贤，内周汉不宾之俗，登人于五福，荐乐于《九歌》，
帝德广运而瑞草生，天威震动而神羊至，故柱石骨
鲠之老更拜焉。距义宁至先天，登宰相者十二。〈或作一十〉
人，以本官参政事者十三人，故相任者四人；藉威声
以棱檄外，按戎律者八人。官或改称大司宪，台或分
为左右，肃政罢置不恒，从其宜也。开元、天宝中，刑措
不用，元元休息。由是务𥳑益重，地清弥尊，任难其人，
多举勋德至宰辅者四人，宰辅兼者二人，故相任者
一人，兼节度者九人，异姓封王者二人。尊号加孝德
之明年，乐成公自尚书左丞兼文部选，崇德也。昭融
《礼经》，嗣续文雅。张仲孝友，山甫将明，风度可以师长
人伦，动静可以训齐天下。乔岳镇定，嘉量平均，心为
百行之宗，体备四时之气。雅有之曰：“文武吉甫，万邦
为宪。”乐成有焉。至若教行于无讼之前，虑辨于未萌
之始。未萌而虑，则求烦不获；无讼而教，则何用不臧？
宽细瑕为大体，复故事为新政，小人畏法，君子夷心，
无隐情于国家，无愧辞于神道，堂堂乎《大雅》之素也。
初厅壁列先正之名，记而不叙，公以为艰难之选，将
俟俊〈文粹作后〉“人谓华尝备属僚，或知故实，授简之恩至，
属词之艺寡，无以允副非常之待，所报者直，质而少
文。”天宝十四年六月十五日记。